Man se liggaam onder brug gestortDie slagoffer se voertuig. Foto: Via @crimeairnetwerk/Twitter Die Gautengse polisie ondersoek ŉ saak van moord nadat die liggaam van ŉ 36-jarige man Sondag onder ŉ brug in Brakpan aan die Oos-Rand gevind is. Kapt. Mavela Masondo, provinsiale polisiewoordvoerder van Gauteng, het Maandag aan Maroela Media gesê die polisie is omstreeks 08:00 ontbied nadat die liggaam onder die brug op Snakeweg gevind is. “By die polisie se aankoms is die man met ŉ geweerskoot aan sy kop aangetref. Paramedici is ontbied en die man is op die toneel dood verklaar,” het Masondo gesê. Later die dag is die man se motor, ŉ wit Volkswagen Polo Vivo, verlate in die Lindelani- informele nedersetting in Benoni opgespoor. Masondo het gesê die motief vir die moord is onbekend en word ondersoek. Niemand is nog in verband met die voorval in hegtenis geneem nie. Die man is reeds geïdentifiseer, maar sy naam kan nog nie bekend gemaak word voor al sy naasbestaandes van sy dood in kennis gestel is nie.